
Par Ogres novada pašvaldības kapitālsabiedrību un iestāžu reorganizācijas uzsākšanu un daudzdzīvokļu dzīvojamo māju pārvaldīšanas pakalpojuma atsavināšanas procesa uzsākšanu
1. Administratīvi teritoriālā reforma ir radījusi priekšnosacījumus Ogres novada pašvaldības (turpmāk – Pašvaldība) kapitālsabiedrību un institūciju veicamo funkciju optimizācijai, tādējādi nodrošinot Publiskas personas kapitāla daļu un kapitālsabiedrību pārvaldības likumā noteiktā mērķa sasniegšanu, t.i., veicinot publiskai personai piederošu kapitāla daļu un publiskas personas kapitālsabiedrību efektīvu pārvaldību, racionālu un ekonomiski pamatotu resursu izmantošanu, labas korporatīvās pārvaldības principu ievērošanu, kā arī publiskas personas līdzdalības nosacījumu ievērošanu.

2. Veicot esošo kapitālsabiedrību un institūciju funkciju izvērtējumu, konstatējami šādi tiesību subjekti, kuru funkcijas būtu izvērtējamas: SIA “Ogres Namsaimnieks”, reģ. Nr. 40103941081, SIA “ĶEGUMA STARS”, reģ. Nr. 40003227117, SIA “Ikšķiles māja”, reģ. Nr. 40103416198, SIA “MS siltums”, reģ. Nr. 40103666190, un SIA “LIELVĀRDES REMTE”, reģ. Nr. 47403003224, kā arī pašvaldības iestāžu: aģentūras “Ogres komunikācijas”, aģentūras “Rosme” un “Pašvaldības komunālā saimniecība SARMA” (turpmāk – iestāde “SARMA”) un “Pašvaldības komunālā saimniecība ABZA” (turpmāk – iestāde “ABZA”).
Vairāki no minētajiem subjektiem paralēli sniedz viena veida pakalpojumus dažādās Ogres novada teritorijas daļās, piemēram:
1) daudzdzīvokļu dzīvojamo māju pārvaldīšanas pakalpojumu (turpmāk – Pārvaldīšanas pakalpojums) nodrošina SIA “Ogres Namsaimnieks”, SIA “Ikšķiles māja”, SIA “LIELVĀRDES REMTE”, SIA "ĶEGUMA STARS", savukārt pagastu teritorijās daudzdzīvokļu dzīvojamo māju apsaimniekošanu nodrošina pagastu pārvaldes;
2) ūdenssaimniecības pakalpojumus nodrošina SIA “ĶEGUMA STARS”, SIA “Ikšķiles māja” un SIA “LIELVĀRDES REMTE”, kā arī pašvaldības aģentūras “Ogres komunikācijas” un “Rosme” un iestādes “SARMA” un “ABZA” katra savā teritorijas daļā;

3) siltumapgādi nodrošina SIA “MS siltums”, SIA "ĶEGUMA STARS", SIA "Ogres Namsaimnieks", SIA "LIELVĀRDES REMTE", kā arī SIA “Ikšķiles māja”;

4) teritorijas labiekārtošanu un sanitāro tīrību nodrošina SIA “Ogres Namsaimnieks”, SIA “Ikšķiles māja”, SIA “LIELVĀRDES REMTE”, SIA "ĶEGUMA STARS",  pašvaldības aģentūra “Ogres komunikācijas”;

5) Pašvaldības īpašumā esošā dzīvojamā fonda un sociālā dzīvojamā fonda apsaimniekošanu nodrošina pašvaldības aģentūra “Ogres komunikācijas”, SIA “Ogres Namsaimnieks”, SIA "Ikšķiles māja", pašvaldības aģentūra “Rosme”, iestādes “SARMA” un “ABZA” un pagastu pārvaldes;
6) kapsētu pārvaldību un apsaimniekošanu – pašvaldības aģentūra “Ogres komunikācijas”, pagastu pārvaldes un pilsētu un pagastu apvienību pārvaldes.
3. Līdz ar to ir secināms, ka pēc Administratīvi teritoriālās reformas Pašvaldības kapitālsabiedrības un institūcijas paralēli sniedz viena veida pakalpojumus, kur ir konstatējama administratīvo resursu pārklāšanās un funkciju pārklāšanās.
3.1. Piemēram, administratīvo resursu pārklāšanās ir konstatējama faktā, ka dažādās minētajās Pašvaldības kapitālsabiedrībās un institūcijās par vienu un to pašu funkciju izpildi ir atbildīgas katras institūcijas atbildīgās personas.
Tas ir uzskatāms par administratīvo slogu, jo Pašvaldība kopumā uztur vairākas paralēlas vadības un atbalsta struktūras (valdes locekļus, grāmatvedības, personāla un iepirkumu speciālistus, lietvedību un atskaišu sagatavošanu) vienas un tās pašas funkcijas nodrošināšanai. 

Rezultātā daļa Pašvaldības finanšu un cilvēkresursu tiek patērēta nevis pakalpojuma sniegšanai iedzīvotājiem, bet gan paralēlo struktūru uzturēšanai – katrs subjekts atsevišķi kārto savu budžeta plānošanu, gada pārskatus, nodokļu saistības, iepirkumu procedūras un līgumu administrēšanu par saturiski identiskiem jautājumiem, attiecīgi ikviens pārvaldes līmeņa lēmums ir jāpieņem un jāadministrē tik reižu, cik ir subjektu, kas attiecīgo funkciju pilda.

3.2. Funkciju pārklāšanās ir konstatējama faktā, ka vienu un to pašu pakalpojumu – Pārvaldīšanas pakalpojumu, ūdenssaimniecību, siltumapgādi, teritorijas labiekārtošanu un pašvaldības dzīvojamā fonda apsaimniekošanu – dažādās novada teritorijas daļās nodrošina atšķirīgi subjekti, katrs uzturot savu administrāciju, grāmatvedību, iepirkumu organizāciju, materiāltehnisko bāzi un avārijas dienestu.
Šāda pakalpojumu organizācija, kas izveidojās pēc Administratīvi teritoriālās reformas, rada dublētus pārvaldes izdevumus, sadrumstalo speciālistu un tehnikas resursus, liedz izmantot apjoma priekšrocības iepirkumos un iespējamās investīcijās, kā arī nostāda novada iedzīvotājus nevienlīdzīgā stāvoklī, jo par saturiski identisku pakalpojumu dažādās teritorijas daļās tiek piemēroti atšķirīgi tarifi un atšķirīga pakalpojuma kvalitāte.
4. Šāds administratīvais slogs un funkciju pārklāšanās nerada iedzīvotājiem nekādu pievienoto vērtību un ir novēršams ar funkciju koncentrāciju, vērtējot efektivitāti konkrētajā situācijā.
5. Valsts pārvaldes iekārtas likuma (turpmāk – VPIL) 10. panta desmitā daļa noteic, ka valsts pārvaldi organizē pēc iespējas efektīvi. Valsts pārvaldes institucionālo sistēmu pastāvīgi pārbauda un, ja nepieciešams, pilnveido, izvērtējot arī funkciju apjomu, nepieciešamību un koncentrācijas pakāpi, normatīvā regulējuma apjomu un detalizāciju un apsverot deleģēšanas iespējas vai ārpakalpojuma izmantošanu.
Atbilstoši VPIL 1. panta 1. punktam un Pašvaldību likuma 4. pantam šis princips attiecas arī uz Pašvaldības izveidoto sistēmu, tostarp pašvaldības kapitālsabiedrībām, aģentūrām un iestādēm.

Tādējādi ir konstatējams pamats uzsākt Pašvaldības kapitālsabiedrību un institūciju funkciju pārdali, katru nozari (funkciju) maksimāli koncentrējot vienā par to atbildīgā subjektā.

5.1. Konstatētais Pašvaldības kapitālsabiedrību un institūciju darbības administratīvais slogs un funkciju pārklāšanās ietekmē darbības efektivitāti un rada papildu finanšu izdevumus, kā arī ierobežo pakalpojumu kvalitāti un sadarbības efektivitāti ar pakalpojumu saņēmējiem, kas bija pamats uzsākt izvērtēt minēto kapitālsabiedrību un institūciju reorganizāciju, vērtējot funkciju apjomu, nepieciešamību un koncentrācijas pakāpi konkrētā subjektā un konkrētā administratīvajā teritorijā.
Iepriekš minēto apstākļu dēļ ir konstatējams, ka reorganizācijas mērķis ir novērst administratīvo slogu un funkciju pārklāšanos, paaugstināt kapitālsabiedrību un institūciju darbības efektivitāti, optimizēt finanšu izdevumus un nodrošināt to lietderīgu izmantošanu, kā arī uzlabot sadarbību ar pakalpojumu saņēmējiem un sniegto pakalpojumu kvalitāti.

5.2. Reorganizācijas rezultātā paredzēts, ka Pašvaldības kapitālsabiedrības un iestādes (vai reorganizācijas rezultātā to saistību pārņēmēji) turpmāk veic savstarpēji skaidri nodalītas un  to darbības mērķiem atbilstošas funkcijas, jo īpaši:

1) siltumenerģijas ražošanu, pārvadi, sadali un tirdzniecību;

2) teritorijas labiekārtošanu un sanitārās tīrības nodrošināšanu; 

3) ūdenssaimniecības pakalpojumu sniegšanu;

4) Pārvaldīšanas pakalpojumu.

6. Pašvaldībai prioritāri ir nodrošināt kritiskās infrastruktūras – siltumapgādes un ūdenssaimniecības – funkciju koncentrēšanu vienotā pārvaldībā, tādējādi stiprinot to darbības drošību un nepārtrauktību, savukārt daudzdzīvokļu dzīvojamo māju apsaimniekošanas un teritoriju uzturēšanas funkcijas, lai arī nav kvalificējamas kā kritiskās infrastruktūras funkcijas, saglabā būtisku nozīmi Pašvaldības darbībā.
7. Reorganizācijas modeļa juridiskajam izvērtējumam un procesa sagatavošanai Pašvaldība ir piesaistījusi zvērinātu advokātu biroju KPMG Law ZAB SIA, reģ. Nr. 40203342389 (turpmāk – KPMG Law).

KPMG Law ir izvērtējis piemērojamo normatīvo aktu regulējumu, identificējis tiesiskos ierobežojumus, analizējis piedāvātā reorganizācijas modeļa atbilstību normatīvo aktu prasībām un izstrādājis reorganizācijas soļu un laika plānu.

8. Pašvaldības domes (turpmāk – Dome) 2026. gada 18. jūnija sēdē (protokols Nr. 8, 2. §) Dome noklausījās un pieņēma zināšanai informatīvo ziņojumu par Pašvaldības kapitālsabiedrību reorganizāciju, ko sniedza Pašvaldības Centrālās administrācijas Audita un pašvaldības kapitāla daļu uzraudzības nodaļas vadītājs Ervīns Kušķis un KPMG Law pārstāvji. No informatīvā ziņojuma izriet šādi reorganizācijas modeļa pamatelementi:

8.1. reorganizācijas modelis balstīts darbības nozares funkciju nodalīšanas principā, izdalot ūdenssaimniecības, siltumapgādes, Pārvaldīšanas pakalpojuma un teritorijas labiekārtošanas (apsaimniekošanas) jomas un katru nozari koncentrējot vienā specializētā subjektā, proti, komercdarbības nozares – specializētās kapitālsabiedrībās, bet teritorijas labiekārtošanu un pašvaldības dzīvojamā fonda apsaimniekošanu – pašvaldības aģentūrā “Ogres komunikācijas” un pagastu pārvaldēs;
8.2. funkciju pārņemšanai izraudzītas esošās kapitālsabiedrības, jo jaunu kapitālsabiedrību dibināšana būtu finansiāli un organizatoriski nelietderīga;
8.3. Vadoties no Latvijas Republikas normatīviem aktiem vienā reorganizācijas procesā nav iespējams apvienot kapitālsabiedrību un pašvaldības iestādi vai aģentūru, tāpēc aģentūru un iestāžu funkciju nodošana kapitālsabiedrībām veicama secīgi ar atsevišķiem Domes lēmumiem, šī tiesiskā nianse nosaka izvēlēto secīgo pieeju;
8.4. reorganizācijas laika plāns ir veidots kā reālistisks un paredzams laika ietvars, kas ietver rezervi būtisku juridisko aspektu izvērtēšanai procesa gaitā.

9. Pašvaldību likuma 10. panta pirmās daļas 9. punkts noteic, ka tikai domes kompetencē ir likumā noteiktajā kārtībā izveidot, reorganizēt un likvidēt pašvaldības kapitālsabiedrības, kā arī lemt par dalību kapitālsabiedrībās. Savukārt minētā panta pirmās daļas 8. punkts paredz, ka tikai domes kompetencē ir izveidot un reorganizēt pašvaldības administrāciju, tostarp izveidot, reorganizēt un likvidēt tās sastāvā esošās institūcijas.
Pašvaldību likuma 73. panta pirmā daļa noteic, ka pašvaldības manta izmantojama pašvaldības administratīvās teritorijas iedzīvotāju interesēs atbilstoši pašvaldības kompetencei, gan nododot to publiskā lietošanā, gan veidojot iestādes, gan dibinot kapitālsabiedrības vai iegūstot dalību kapitālsabiedrībās. 
Minētā panta trešā daļa noteic, ka mantas daļu, kas nav nepieciešama šā panta pirmajā daļā minētajiem mērķiem, pašvaldība var izmantot, lai saimnieciskā kārtā gūtu ienākumus vai lai likumā noteiktajā kārtībā šo daļu atsavinātu, vai lai sniegtu atbalstu valsts institūcijai tās funkciju izpildes nodrošināšanai attiecīgā administratīvajā teritorijā.
Publiskas personas kapitāla daļu un kapitālsabiedrību pārvaldības likuma (turpmāk – Kapitālsabiedrību pārvaldības likums) 5. panta pirmā daļa noteic, ka Lēmumu par publiskas personas līdzdalības iegūšanu vai izšķirošās ietekmes iegūšanu vai izbeigšanu kapitālsabiedrībā pieņem attiecīgās publiskās personas augstākā lēmējinstitūcija. Pašvaldībā tā ir Pašvaldības dome.

Atbilstoši Kapitālsabiedrību pārvaldības likuma 14. panta pirmajai daļai Pašvaldības kapitāla daļu turētāja lēmumus, tostarp dalībnieka lēmumus reorganizācijas procesā, pieņem Pašvaldības izpilddirektors.
Tādējādi Domes lēmums par reorganizācijas uzsākšanu ir tiesiskais pamats, uz kura izpilddirektors kā kapitāla daļu turētāja pārstāvis pieņem tālākos dalībnieka lēmumus saistībā ar iesaistītajām kapitālsabiedrībām.

Kapitālsabiedrību pārvaldības likuma 130.¹ panta pirmā daļa noteic, ka publiskas personas kapitālsabiedrību reorganizē Komerclikumā noteiktajā kārtībā un ievērojot šā likuma nosacījumus. Šā panta otrā daļa noteic, ka publiskas personas kapitālsabiedrības reorganizācijas procesu uzsāk ar publiskas personas augstākās lēmējinstitūcijas lēmumu, kurā norāda reorganizējamos subjektus, plānoto reorganizācijas veidu, iegūstošās sabiedrības kapitāla daļu turētāju, iegūstošās sabiedrības vispārējos stratēģiskos mērķus un citus būtiskus reorganizācijas noteikumus, tai skaitā, ja nepieciešams, īpašas reorganizācijas procesā veicamās darbības un to veikšanas termiņus.

Reorganizācija Komerclikuma kārtībā, atbilstoši KPMG Law izstrādātajam soļu plānam, īstenojama četros savstarpēji saistītos sadalīšanas procesos:
1) SIA “ĶEGUMA STARS” nodalīšanas ceļā nodod teritorijas labiekārtošanas un sanitārās tīrības funkciju SIA “Ikšķiles māja” kā iegūstošajai sabiedrībai;
2) SIA “Ogres Namsaimnieks” nodalīšanas ceļā nodod teritorijas labiekārtošanas un sanitārās tīrības funkciju un pašvaldības dzīvojamā fonda apsaimniekošanu SIA “Ikšķiles māja” un siltumapgādes funkciju SIA “MS siltums”;
3) SIA “Ikšķiles māja” nodalīšanas ceļā nodod Pārvaldīšanas pakalpojumu SIA “Ogres Namsaimnieks” un ūdenssaimniecību SIA “ĶEGUMA STARS”;
4) SIA “LIELVĀRDES REMTE” tiek sašķelta, ūdenssaimniecību nododot SIA “ĶEGUMA STARS”, Pārvaldīšanas pakalpojumu – SIA “Ogres Namsaimnieks”, teritorijas labiekārtošanu un sanitāro tīrību – SIA “Ikšķiles māja”. Sašķelšanas rezultātā SIA “LIELVĀRDES REMTE” beidz pastāvēt bez likvidācijas procesa.
10. Veicot reorganizāciju, ņemams vērā KPMG Law identificētais tiesiskais ierobežojums, ka Latvijas Republikas Uzņēmumu reģistra procesā vienā reorganizācijas procesā nav iespējams apvienot kapitālsabiedrību un pašvaldības iestādi vai aģentūru. Funkciju un resursu nodošana no iestādes vai aģentūras uz kapitālsabiedrību ir tiesiski iespējama, bet tā īstenojama ārpus Komerclikuma XVII sadaļas reorganizācijas procesa – ar atsevišķiem Domes lēmumiem par attiecīgās aģentūras reorganizāciju vai iestādes likvidāciju un funkciju, tiesību un saistību nodošanu kapitālsabiedrībai.
Attiecīgi nodalīšanas rezultātā SIA “ĶEGUMA STARS”, SIA “Ogres Namsaimnieks” un SIA “Ikšķiles māja” turpina pastāvēt. SIA “Ikšķiles māja” pārejas posmā koncentrē teritorijas labiekārtošanas un pašvaldības dzīvojamā fonda apsaimniekošanas funkcijas. Tā kā šīs funkcijas atbilstoši mērķa modelim ilgtermiņā nododamas pašvaldības aģentūrai “Ogres komunikācijas” un pagastu pārvaldēm, bet Komerclikuma sadalīšanas procesā par iegūstošo sabiedrību var būt tikai kapitālsabiedrība, pēc sadalīšanas procesu pabeigšanas SIA “Ikšķiles māja” ir likvidējama Komerclikuma noteiktajā likvidācijas kārtībā, tās funkcijas un mantu ar atsevišķu Domes lēmumu nododot pašvaldības aģentūrai “Ogres komunikācijas” un attiecīgajām pagastu pārvaldēm.
Tāpēc būs atsevišķi izvērtējama un ar atsevišķiem Domes lēmumiem īstenojama:
1) pašvaldības aģentūras “Ogres komunikācijas” reorganizācija, ūdenssaimniecības funkciju nododot kapitālsabiedrībai SIA “ĶEGUMA STARS” un aģentūrai turpinot darbību ar deleģētajām funkcijām – Pašvaldības īpašumā esošā dzīvojamā fonda un sociālā dzīvojamā fonda apsaimniekošanu, administratīvās teritorijas labiekārtošanu un sanitāro tīrību un kapsētu pārvaldību;
2) pašvaldības aģentūras “Rosme” un iestāžu “SARMA” un “ABZA” likvidācija, ūdenssaimniecības funkciju nododot SIA “ĶEGUMA STARS”,
3) bet pašvaldības dzīvokļu (tai skaitā sociālo dzīvokļu) apsaimniekošanas un teritorijas labiekārtošanas funkcijas – attiecīgajām pagastu pārvaldēm.
Attiecīgi būs sagatavojami Domes lēmumu projekti, kuros norāda reorganizācijas vai likvidācijas tiesisko pamatu, apstākļus un būtiskos faktus.
11. Reorganizācijas process aptver vairākus paralēlus un secīgus posmus: reorganizācijas līgumu projektu sagatavošanu, reorganizācijas uzsākšanas pieteikumu iesniegšanu Latvijas Republikas Uzņēmumu reģistram, paziņojumus Valsts ieņēmumu dienestam un darbiniekiem, kreditoru informēšanu, inventarizāciju, mantas sadales aktu sagatavošanu, dalībnieka lēmumu pieņemšanu, statūtu grozījumus un lietvedības nodošanu. Šo darbību secība, aptuvenie termiņi, atbildīgās puses un izpildes komentāri ir noteikti Pašvaldības kapitālsabiedrību un iestāžu reorganizācijas soļu plānā, kas pievienots šim lēmumam kā pielikums (turpmāk – Reorganizācijas soļu plāns). Lēmumā ir atspoguļoti tikai reorganizācijas modeļa būtiskie elementi, savukārt izpildes detalizācija ir noteikta Reorganizācijas soļu plānā.

Lai nodrošinātu procesa vadāmību, ar šo lēmumu apstiprināms Reorganizācijas soļu plāns un tā izpildes uzsākšana, nosakot par izpildi atbildīgo amatpersonu – Pašvaldības izpilddirektoru. Vienlaikus, ņemot vērā procesa apjomu un ietekmi uz Pašvaldības institucionālo sistēmu, nosakāms pienākums sniegt Domei informatīvu ziņojumu par Reorganizācijas soļu plāna izpildes gaitu katrā kārtējā Domes sēdē līdz reorganizācijas pabeigšanai. Šāda regulāra ziņošana nodrošina Domes iespēju savlaicīgi konstatēt novirzes no plānotās gaitas un, ja nepieciešams, lemt par Reorganizācijas soļu plāna precizēšanu.

12. VPIL 88. panta pirmās daļas 1. punkts noteic, ka ciktāl likumā nav noteikts citādi, publiska persona savu funkciju efektīvai izpildei var dibināt kapitālsabiedrību vai iegūt līdzdalību esošā kapitālsabiedrībā, ja tiek novērsta tirgus nepilnība – situācija, kad tirgus nav spējīgs nodrošināt sabiedrības interešu īstenošanu attiecīgajā jomā.

Kapitālsabiedrību pārvaldības likuma 4. panta pirmā daļa noteic, ka publiska persona drīkst iegūt un saglabāt līdzdalību kapitālsabiedrībā atbilstoši Valsts pārvaldes iekārtas likuma 88. pantam. Kapitālsabiedrību pārvaldības likuma 7. panta pirmā daļa noteic, ka publiskai personai ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un atbilstību šā likuma 4.panta nosacījumiem. 

Konkurences likuma 14.¹ panta pirmā daļa paredz, ka tiešās pārvaldes un pastarpinātās pārvaldes iestādei, kā arī kapitālsabiedrībai, kurā publiskai personai ir izšķiroša ietekme, aizliegts ar savu darbību kavēt, ierobežot vai deformēt konkurenci, kas var izpausties arī kā:

1) tirgus dalībnieku diskriminācija, radot atšķirīgus konkurences apstākļus;

2) priekšrocību radīšana kapitālsabiedrībai, kurā publiskai personai ir tieša vai netieša līdzdalība;

3) darbības, kuru dēļ cits tirgus dalībnieks ir spiests atstāt kādu konkrēto tirgu vai tiek apgrūtināta potenciāla tirgus dalībnieka iekļūšana vai darbība tirgū.

Pašvaldības līdzdalības izvērtējumos Pārvaldīšanas pakalpojuma tirgū ir konstatēta daļēja tirgus nepilnība, kas izpaužas kā nepietiekams pakalpojuma sniedzēju skaits un dzīvokļu īpašnieku pasivitāte dzīvojamās mājas pārvaldības tiesību pārņemšanā un pārvaldnieka izvēlē. 
Konkurences padome 2022. gada 23. septembra vēstulē Nr. 1.7-2/898 atzina, ka SIA “Ogres Namsaimnieks” darbība zināmā mērā novērš daļēju tirgus nepilnību VPIL 88. panta pirmās daļas 1. punkta izpratnē, vienlaikus norādot, ka, tā kā attiecīgā pakalpojuma tirgū darbojas arī privātie pakalpojumu sniedzēji, būtu nepieciešams izvērtēt, vai nav iespējami citi efektīvāki risinājumi pārvaldīšanas pakalpojumu organizēšanā, nododot īpašumu apsaimniekošanu privātajiem komersantiem. Tāpat Konkurences padome minētajā vēstulē uzsvēra Pašvaldības un SIA “Ogres Namsaimnieks” pienākumu regulāri veikt ietekmes uz konkurenci izvērtējumu, lai identificētu un novērstu iespējamu neatbilstību Konkurences likuma 14.¹ pantam, un atbalstīja Pašvaldības apņemšanos reizi gadā veikt konkrētā tirgus izpēti.

13. Pašvaldība ir saņēmusi KPMG Law 2026. gada jūnijā sagatavoto viedokli “Viedoklis par rīcību ar Pārvaldīšanas pakalpojumu” (turpmāk – KPMG Law viedoklis). KPMG Law viedoklī ir secināts, ka tieši daļējas, nevis pilnīgas tirgus nepilnības konstatēšana nozīmē, ka Pašvaldībai ir jāvērtē ne tikai līdzdalības saglabāšanas pamats, bet arī rīcības scenāriji tirgus nepilnības novēršanai, tai skaitā Pārvaldīšanas pakalpojuma nodošana privātajam sektoram, un ka konstatētā situācija pati par sevi nepamato publiskas personas kapitālsabiedrības beztermiņa darbību konkrētajā tirgū.
No VPIL 88. panta mērķa izriet Pašvaldības pienākums tirgus nepilnību pakāpeniski novērst, nevis ilgstoši uzturēt.

14. Vērtējot lietderību, Dome ņem vērā, ka Pārvaldīšanas pakalpojums ir tirgū sniedzams pakalpojums, kas nav Pašvaldībai stratēģiski saglabājama infrastruktūras funkcija, atšķirībā no siltumapgādes vai ūdenssaimniecības.
Pašvaldības kapitālsabiedrības ilgstoša darbība šajā tirgū ir vērtējama kopsakarā ar konkurences neitralitātes principu, publiskas personas mantas efektīvas izmantošanas principu un pienākumu nekavēt privātā sektora attīstību jomās, kurās pakalpojumu spēj nodrošināt tirgus dalībnieki.

Līdz ar to ir secināms, ka daļējas tirgus nepilnības konstatējums pamato Pašvaldības līdzdalību Pārvaldīšanas pakalpojuma tirgū tikai kā pagaidu risinājumu un ka Pašvaldībai ir aktīvs pienākums virzīties uz Pārvaldīšanas pakalpojuma nodošanu privātajam sektoram.

Pārvaldīšanas pakalpojuma nodošana privātajam sektoram konceptuāli ir īstenojama divējādi:
1) nododot atsevišķu dzīvojamo māju pārvaldīšanas tiesības privātajiem pārvaldniekiem uz dzīvokļu īpašnieku iniciatīvas un lēmumu pamata
vai
2) atsavinot Pašvaldības kapitāla daļas Pārvaldīšanas pakalpojuma kapitālsabiedrībā kā vienotu saimniecisku vienību.

15. Atsevišķu māju pārvaldīšanas tiesību nodošana dzīvokļu īpašnieku iniciatīvas ceļā tiek īstenota kopš 2018. gada.
Šis process ir pilnībā atkarīgs no dzīvokļu īpašnieku aktivitātes, kas ir zema. SIA “Ogres Namsaimnieks” pārvaldīšanā joprojām ir 157 dzīvojamās mājas. Secināms, ka šis instruments viens pats nenodrošina Pašvaldības līdzdalības samazināšanu apjomā un termiņā, kas izriet no VPIL 88. panta mērķa. Turklāt dzīvokļu īpašnieku zemā aktivitāte varētu tikt saistīta arī ar iedzīvotāju neuzticību atsevišķiem privātajiem pārvaldniekiem, ko radījusi negatīva pieredze un maksātnespējas gadījumi pārvaldīšanas nozarē reģionā; KPMG Law viedoklī aprakstīts namu pārvaldīšanas komersanta maksātnespējas gadījums un tā sekas, t.sk. dzīvojamās mājas bez pārvaldnieka un apdraudēti māju uzturēšanai iemaksātie līdzekļi.

16. Vērtējot lietderību, Dome ņem vērā, ka kapitāla daļu atsavināšanas gadījumā Pārvaldīšanas pakalpojuma portfelis investoram tiek nodots strukturēti – kā funkcionējošs uzņēmums ar līgumu bāzi, darbiniekiem un uzkrāto informāciju par māju tehnisko stāvokli. Tas samazina pakalpojuma nepārtrauktības riskus, kas materializētos, ja pakalpojuma nodošana notiktu fragmentēti. Vienlaikus dzīvokļu īpašniekiem arī pēc atsavināšanas saglabājas tiesības jebkurā brīdī pārņemt pārvaldības tiesības un mainīt pārvaldnieku, tāpēc konkurence ilgtermiņā netiek ierobežota. Atsevišķu māju pārvaldīšanas tiesību nodošana saglabājama kā papildinošs, bet ne primārais instruments.

17. Ņemot vērā, ka Pārvaldīšanas pakalpojums tiek sniegts ar Pašvaldības kapitālsabiedrības starpniecību, Pašvaldībai nav cita tiesiski un ekonomiski pamatota mehānisma, lai vienotā veidā nodotu šo pakalpojumu privātajam sektoram, kā vien atsavinot kapitāla daļas specializētajā Pārvaldīšanas pakalpojuma kapitālsabiedrībā. Šā lēmuma iepriekš norādītā reorganizācija ir šīs atsavināšanas priekšnoteikums: pēc funkciju pārdales SIA “Ogres Namsaimnieks” kļūst par specializētu Pārvaldīšanas pakalpojuma kapitālsabiedrību bez Pašvaldībai saglabājamām siltumapgādes, teritorijas labiekārtošanas un pašvaldības dzīvojamā fonda apsaimniekošanas funkcijām un līdz ar to par skaidri identificējamu atsavināšanas objektu ar caurskatāmu finanšu rezultātu uzskaiti.

18. Līdz ar to ir secināms, ka Pārvaldīšanas pakalpojuma nodošana privātajam sektoram ir īstenojama kā Pašvaldībai piederošo SIA “Ogres Namsaimnieks” kapitāla daļu atsavināšana pēc reorganizācijas pabeigšanas un ka šis ir lietderīgākais mehānisms, kas vienlaikus nodrošina tirgus nepilnības novēršanu, pakalpojuma nepārtrauktību un iedzīvotāju interešu aizsardzību.

19. Publiskai personai piederošo kapitāla daļu pārdošanu regulē Kapitālsabiedrību pārvaldības likuma H sadaļas XXIII nodaļa.
Kapitālsabiedrību pārvaldības likuma 138. panta pirmā daļa noteic, ka lēmumu par pašvaldības kapitāla daļu pārdošanu pieņem Dome. Pārdošanas cena atbilstoši Kapitālsabiedrību pārvaldības likuma 140. panta pirmās daļas 3.punktam nosakāma, pamatojoties uz neatkarīga vērtētāja noteikto kapitāla daļu vērtību.
20. Kapitālsabiedrību pārvaldības likuma 141. panta pirmā daļa noteic, ka kapitāla daļu pārdevējs izstrādā un apstiprina pārdošanas noteikumus, kuros ietverama vismaz šāda informācija: 1) kapitālsabiedrības firma, juridiskā adrese un atrašanās vietu adreses; 2) pārdošanas cena, kas noteikta saskaņā ar šā likuma 140. panta pirmo daļu, un cenas korekcijas kārtība, ja kapitāla daļas neizdodas pārdot atbilstoši sākotnējai vērtībai; 3) pārdošanas nosacījumi, ja tādi paredzēti šā likuma 142. pantā noteiktajā kārtībā; 4) ziņas par dalībniekiem, pirmpirkuma tiesībām uz pārdodamajām kapitāla daļām un to izmantošanas kārtību; 5) drošības naudas un izsoles dalības maksas lielums un samaksas kārtība, pirkuma maksas samaksas kārtība un termiņi; 6) izsoles noteikumi; 7) pretendentu atlases kārtība un kritēriji, ja tādi tiek paredzēti; 8) intereses pieteikumu iesniegšanas termiņš un tā pagarināšanas kārtība; 9) pircējam iesniedzamo dokumentu saraksts; 10) rīcība ar nepārdotajām kapitāla daļām; 11) citi pārdošanas procesā ievērojamie nosacījumi un garantijas.

21. Publiskas personas finanšu līdzekļu un mantas izšķērdēšanas novēršanas likuma 3. panta 1. un 2. punkts noteic pienākumu rīkoties ar mantu lietderīgi un to atsavināt par iespējami augstāku cenu. 

22. Līdz ar to ir secināms, ka SIA “Ogres Namsaimnieks” kapitāla daļu atsavināšana veicama Kapitālsabiedrību pārvaldības likuma H sadaļas XXIII nodaļas kārtībā, pamatojoties uz neatkarīga vērtētāja vērtējumu, atklātā un nediskriminējošā izsoles procedūrā. 
23. Vienlaikus Kapitālsabiedrību pārvaldības likuma 142. panta otrā daļa noteic, ka kapitālsabiedrības darbiniekiem pārdodamās kapitāla daļas nedrīkst pārsniegt 20 procentus no kapitālsabiedrības pamatkapitāla.

Normas mērķis atklājas kopsakarā ar Kapitālsabiedrību pārvaldības likuma izstrādes pamatu. Likumprojekta anotācijā norādīts, ka likums izstrādāts, ņemot vērā Ekonomiskās sadarbības un attīstības organizācijas (OECD) korporatīvās pārvaldības principus un vadlīnijas valsts kapitālsabiedrību pārvaldībai. G20/OECD korporatīvās pārvaldības principu IV sadaļas C punkts paredz, ka jāļauj attīstīties darbinieku līdzdalības mehānismiem, un kā šādu mehānismu piemēru min darbinieku kapitāla daļu plānus, norādot, ka darbinieku līdzdalība veicina darbinieku gatavību ieguldīt kapitālsabiedrībai nepieciešamajās prasmēs. Tādējādi 142. panta otrajā daļā paredzētā iespēja ir tiesisks instruments darbinieku līdzdalības un motivācijas nodrošināšanai.

KPMG Law viedoklī ir secināts, ka minētā norma nav uzskatāma par personāla akciju regulējumu. Personāla akciju institūts atbilstoši Kapitālsabiedrību pārvaldības likuma 87. pantam un Komerclikuma 255. pantam attiecas tikai uz akciju sabiedrībām un paredz atšķirīgu tiesisko kārtību, tostarp balsstiesību ierobežojumu. SIA “Ogres Namsaimnieks” ir sabiedrība ar ierobežotu atbildību, tāpēc kapitāla daļu pārdošana darbiniekiem īstenojama kā parasto kapitāla daļu atsavināšana Kapitālsabiedrību pārvaldības likuma H sadaļas XXIII nodaļas kārtībā, ievērojot 142. panta otrajā daļā noteikto kvantitatīvo ierobežojumu un vispārējo atsavināšanas procedūru: darbiniekiem pārdodamās kapitāla daļas ietveramas kopējā atsavināšanas struktūrā, pārdošanas noteikumos paredzot rezervēto daļu apjomu, darbinieku piedāvājuma struktūru, dalībnieku loku un saikni ar vispārējo izsoles procedūru.

24. Piemērojot šo mehānismu konkrētajai situācijai, Dome kā pārdošanas nosacījumu Kapitālsabiedrību pārvaldības likuma 142. panta pirmās un otrās daļas kārtībā nosaka, ka kapitāla daļas ne vairāk kā 20 procentu apmērā no SIA “Ogres Namsaimnieks” pamatkapitāla rezervējamas pārdošanai kapitālsabiedrības darbiniekiem, kuri pārdošanas noteikumu apstiprināšanas dienā ir darba tiesiskajās attiecībās ar SIA “Ogres Namsaimnieks” un kuru amata pienākumi ir tieši saistīti ar Pārvaldīšanas pakalpojuma sniegšanu. Šāds subjektu loka ierobežojums izriet no mehānisma mērķa – līdzdalība piedāvājama tieši tām personām, kuru darbs nodrošina Pārvaldīšanas pakalpojuma pēctecību. Ņemot vērā, ka Kapitālsabiedrību pārvaldības likuma 142. panta otrā daļa expressis verbis attiecas uz kapitālsabiedrības darbiniekiem, valdes locekļu iespēja iegādāties rezervētās kapitāla daļas izvērtējama izsoles noteikumu projekta izstrādes gaitā, nošķirot valdes locekļus, kuri vienlaikus ir darbinieki darba tiesisko attiecību izpratnē, no valdes locekļiem, kuri kapitāla daļas var iegūt tikai vispārējā kārtībā kā pretendenti.

25. Vērtējot darbinieku līdzdalības lietderību, Dome ņem vērā, ka darbinieku līdzdalība: 1) saglabā vietējo darbaspēku, kas ikdienā strādā konkrētajā nozarē, kā arī ir vietējās sabiedrības daļa; 2) saglabā darbinieku uzkrātās zināšanas par apsaimniekojamo māju tehnisko stāvokli un uzturēšanas vajadzībām, nodrošinot pakalpojuma kvalitātes pēctecību pēc iespējamās īpašnieku maiņas; 3) ļauj operatīvāk identificēt un novērst problēmas konkrētās mājās un mikrorajonos, samazinot iedzīvotāju neērtības un gaidīšanas laiku; 4) saglabā darbiniekus ar atbilstošu profesionālo kvalifikāciju; 5) uztur faktiski izveidoto sadarbības praksi un uzticību starp iedzīvotājiem un darbiniekiem, kas Pārvaldīšanas pakalpojuma jomā ir būtisks faktors, ņemot vērā iedzīvotāju neuzticību atsevišķiem privātajiem pārvaldniekiem; 6) mazina risku, ka kapitāla daļas iegādājas īstermiņa spekulatīvs investors, kura mērķis ir ātra peļņas gūšana, nevis kapitālsabiedrības ilgtspējīga darbība.
Ņemot vērā, ka SIA “Ogres Namsaimnieks” turpmāk būs specializēta Pārvaldīšanas pakalpojuma kapitālsabiedrība, darbinieku līdzdalības mehānisms ir jāfokusē uz tiem darbiniekiem, kuru darba pienākumi ir saistīti ar Pārvaldīšanas pakalpojuma vadības nodrošināšanu un atbildību par kapitālsabiedrības darbību kopumā, tās finanšu stāvokli, stratēģiskajiem mērķiem un attīstības riskiem. Vadības līmeņa darbinieki (piemēram, valdes locekļi un struktūrvienību vadītāji) ikdienā nodrošina kapitālsabiedrības darbības plānošanu, uzraudzību un mērķu sasniegšanu, viņiem ir pietiekams informācijas apjoms par pakalpojuma portfeli, klientu struktūru, investīciju vajadzībām un ar pakalpojuma sniegšanu saistītajiem riskiem. 

Šajā izpratnē ir nosakāms, ka līdz 20 procentiem no SIA “Ogres Namsaimnieks” pamatkapitāla kapitāla daļu apjoma var pretendēt tieši atbildīgie darbinieki – amatu grupā “vadītāji” klasificētās personas, jo vadība, atšķirībā no izpildītāju līmeņa darbiniekiem, darbojas ar pilnu redzējumu un vīziju par kapitālsabiedrības attīstību un var visefektīvāk sasniegt lēmumā noteikto mērķi par Pārvaldīšanas pakalpojuma pakāpenisku nodošanu privātajam sektoram, vienlaikus saglabājot sabiedrības interešu aizsardzību.

Līdz ar to ir secināms, ka paredzēt iespēju kapitāla daļu līdz 20 procentiem no pamatkapitāla pārdošanai darbiniekiem, kuri tieši nodarbināti Pārvaldīšanas pakalpojuma sniegšanā, ir tiesiski pieļaujams un lietderīgs pārdošanas nosacījums, kas Pārvaldīšanas pakalpojuma jomā Pašvaldības administratīvajā teritorijā stiprina pakalpojuma pēctecību, iedzīvotāju uzticību un aizsardzību pret spekulatīvu kapitāla daļu iegādi.
Vienlaikus līdz izsoles norisei ir tiesiskā veidā risināms jautājums par mazākuma dalībnieku (darbinieku 20 procentu daļu) tiesību nodrošināšanu ņemot vērā Komerclikuma regulējumu un vairākuma investora iespējas pilnībā kontrolēt sabiedrības darbību, izstrādājot dalībnieku līgumu.
26. Kapitālsabiedrību pārvaldības likuma 142. panta pirmā daļa noteic, ka publiskas personas augstākā lēmējinstitūcija var noteikt publiskas personas kapitāla daļu pārdošanas nosacījumus vai mainīt tos līdz kapitāla daļu pārdošanas noteikumu apstiprināšanai. Norma piešķir Domei rīcības brīvību atbilstoši konkrētajiem apstākļiem noteikt pircējiem saistošus nosacījumus, kas iekļaujami pārdošanas noteikumos saskaņā ar Kapitālsabiedrību pārvaldības likuma 141.panta pirmās daļas 3. punktu.

Konkrētajā situācijā pārdošanas nosacījumu noteikšanu pamato divi apstākļi.
Pirmkārt, Pārvaldīšanas pakalpojumu saņem būtisks novada iedzīvotāju loks, tirgū ir konstatēta daļēja tirgus nepilnība, tostarp iedzīvotāju neuzticība atsevišķiem privātajiem pārvaldniekiem pēc maksātnespējas gadījumiem reģionā.
Otrkārt, atsavināšanas mērķis ir tirgus nepilnības novēršana (veicināt privātā sektora konkurenci tirgū, neiesaistoties publiskai personai), nevis tikai Pašvaldības līdzdalības formāla izbeigšana.
Izņemot kapitāla daļas līdz 20 procentu apmērā no SIA “Ogres Namsaimnieks” pamatkapitāla, kas rezervētas pārdošanai kapitālsabiedrības darbiniekiem atbilstoši šā lēmuma noteikumiem, atlikušās 80 procentu no SIA “Ogres Namsaimnieks” pamatkapitāla kapitāla daļu tiek pārdotas kā vienota, nedalāma kapitāla daļu pakete, kas iegādājama tikai vienam pircējam, nepieļaujot šo kapitāla daļu sadalīšanu vai iegādi pa daļām vairākiem pircējiem.
27. Ņemot vērā konkrētajā situācijā lietderīgākos vērtējamos pārdošanas nosacījumus, izsoles noteikumu projektā ietverami vismaz šādi visiem pretendentiem saistoši nosacījumi: 1) minimālās kvalifikācijas prasības – finanšu stabilitāte un pietiekams kapitāls, pieredze pārvaldīšanas vai līdzīgu pakalpojumu sniegšanā un spēja nodrošināt nepieciešamos ieguldījumus dzīvojamo māju tehniskajā uzturēšanā; 2) pienākums noteiktā pārejas periodā, kas nav īsāks par trim gadiem, nodrošināt Pārvaldīšanas pakalpojuma nepārtrauktību visiem esošajiem klientiem, saglabājot pakalpojuma minimālo apjomu un būtiskos kvalitātes parametrus; 3) pienākums nodrošināt avārijas dienesta darbību visu diennakti un ievērot izsoles noteikumos noteikto maksimālo reaģēšanas laiku uz avārijas situācijām un iedzīvotāju pieteikumu apstrādes kārtību; 4) tarifu politikas caurskatāmības pamatprincipi, paredzot, ka pārejas periodā Pārvaldīšanas pakalpojuma maksas izmaiņas pieļaujamas tikai normatīvajos aktos noteiktajā kārtībā un ekonomiski pamatota izmaksu pieauguma rezultātā; 5) minimālās investīciju saistības dzīvojamo māju uzturēšanā noteiktā periodā; 6) pirmpirkuma tiesības Pašvaldībai kapitāla daļu tālākas atsavināšanas gadījumā, lai mazinātu risku, ka kapitāla daļas nonāk pie īstermiņa spekulatīva investora, nodrošinātu iespēju reaģēt uz būtiskām tirgus izmaiņām; 7) pienākums saglabāt daudzdzīvokļu dzīvojamo māju uzkrājumu fonda izlietošanas principus tādā pašā veidā, kā tas darīts līdz kapitāla daļu atsavināšanai. Šie nosacījumi ir uzskatāmi par būtiskiem pārdošanas nosacījumiem Kapitālsabiedrību pārvaldības likuma 142. panta izpratnē. Attiecīgi pircējs, piedaloties izsolē un iegādājoties kapitāla daļas, to pieņem un apņemas ievērot.
Paredzams pilnīgas atsavināšanas modelis, kas nozīmē, ka Pašvaldības līdzdalība tiek izbeigta pilnībā un iedzīvotāju interešu aizsardzību nodrošina minētie pārdošanas nosacījumi. 
28. Vērtējot lietderību, Dome ņem vērā, ka šādi nosacījumi savlaicīgi identificē un mazina atsavināšanas galvenos riskus – pārvaldīšanas maksas nepamatotu pieaugumu, pakalpojuma kvalitātes kritumu, investīciju apstāšanos un pircēja neuzticamību, jo potenciālajam pircējam jau pirms dalības izsolē ir zināmi nosacījumi, kas būs saistoši pēc kapitāla daļu iegādes. 
29. Līdz ar to ir secināms, ka Kapitālsabiedrību pārvaldības likuma 142. panta pirmajā daļā paredzēto pārdošanas nosacījumu noteikšana iepriekš norādītajā apjomā ir tiesiska un lietderīga, šie nosacījumi kopsakarā ar minēto darbinieku līdzdalības mehānismu nodrošina Pārvaldīšanas pakalpojuma nodošanu privātajam sektoram strukturētā, prognozējamā un iedzīvotāju intereses aizsargājošā veidā.
30. Šis lēmums ir konceptuāls lēmums par atsavināšanas procesa uzsākšanu. Pirms galīgā lēmuma pieņemšanas Pašvaldībai nepieciešams izvērtēt, vai un kādā mērā aktualizēt līdzdalības izvērtējumu, konsultējoties ar kompetentajām institūcijām konkurences aizsardzības jomā un komersantus pārstāvošām biedrībām vai nodibinājumiem. Galīgo lēmumu par Pašvaldības līdzdalības izbeigšanu un SIA “Ogres Namsaimnieks” kapitāla daļu pārdošanu Dome pieņems atsevišķi Kapitālsabiedrību pārvaldības likuma 5. panta, 9. panta un 138. panta kārtībā pēc reorganizācijas pabeigšanas, kapitāla daļu neatkarīgas novērtēšanas un izsoles noteikumu projekta sagatavošanas, lēmumā ietverot Kapitālsabiedrību pārvaldības likuma 9. panta ceturtajā daļā prasīto līdzdalības izbeigšanas kārtību.

31. Informācija par šo lēmumu, uzsākto reorganizāciju un paredzēto līdzdalības izbeigšanu publicējama Pašvaldības tīmekļvietnē atbilstoši Kapitālsabiedrību pārvaldības likuma 36. panta 8. un 9. punktam. 

Šis lēmums publiskojams arī reorganizācijas procesā iesaistīto kapitālsabiedrību tīmekļvietnēs atbilstoši Kapitālsabiedrību pārvaldības likuma 131. panta ceturtajai daļai.
Pamatojoties uz Pašvaldību likuma 10. panta pirmās daļas 8. un 9. punktu un 73. panta pirmo un trešo daļu, Valsts pārvaldes iekārtas likuma 10. panta desmito daļu un 88. panta pirmās daļas 1. punktu, Publiskas personas kapitāla daļu un kapitālsabiedrību pārvaldības likuma 4. panta pirmo daļu, 5. panta pirmo daļu, 14. panta pirmo daļu,  36. panta 8. un 9. punktu, 130.¹ panta otro daļu, 131. panta ceturto daļu, 138. panta pirmo daļu un 142. panta pirmo un otro daļu, Publiskas personas finanšu līdzekļu un mantas izšķērdēšanas novēršanas likuma 3. panta 1. un 2. punktu,
balsojot: ar 13 balsīm "Par" (Andris Krauja, Artūrs Mangulis, Dace Kļaviņa, Dace Veiliņa, Dzirkstīte Žindiga, Egils Helmanis, Ilmārs Zemnieks, Iluta Jansone, Jānis Iklāvs, Pāvels Kotāns, Raivis Rubīns, Raivis Ūzuls, Sarmīte Ozoliņa), "Pret" – 2 (Mariss Martinsons, Uldis Skudra), "Atturas" – 4 (Kārlis Ansons, Kārlis Avotiņš, Matīss Mežaks, Santa Ločmele), "Nepiedalās" – nav, 

Ogres novada pašvaldības dome NOLEMJ:

1. Uzsākt Ogres novada pašvaldības (turpmāk – Pašvaldības) kapitālsabiedrību un iestāžu funkciju pārdales un reorganizācijas procesu, nosakot šādus reorganizējamos un likvidējamos subjektus, plānotos reorganizācijas veidus, likvidācijas un funkciju sadalījumu procesu rezultātā:

1.1. SIA “ĶEGUMA STARS” sadalīt nodalīšanas ceļā, nododot teritorijas labiekārtošanas un sanitārās tīrības funkciju SIA “Ikšķiles māja” (iegūstošā sabiedrība), siltumapgādes funkciju SIA “MS siltums” (iegūstošā sabiedrība) un daudzdzīvokļu dzīvojamo māju pārvaldīšanas pakalpojumu (turpmāk - Pārvaldīšanas pakalpojums) – SIA “Ogres Namsaimnieks” (iegūstošā sabiedrība); SIA “ĶEGUMA STARS” kā iegūstošā sabiedrība koncentrē ūdenssaimniecības pakalpojumus visā Ogres novada teritorijā, pārņemot tos no SIA “Ikšķiles māja”, SIA “LIELVĀRDES REMTE”, pašvaldības aģentūrām “Ogres komunikācijas” un “Rosme” un iestādēm “SARMA” un “ABZA”;
1.2. SIA “Ogres Namsaimnieks” sadalīt nodalīšanas ceļā, nododot teritorijas labiekārtošanas un sanitārās tīrības funkciju un Pašvaldības īpašumā esošā dzīvojamā fonda apsaimniekošanu SIA “Ikšķiles māja” (iegūstošā sabiedrība) un siltumapgādes funkciju SIA “MS siltums” (iegūstošā sabiedrība); SIA “Ogres Namsaimnieks” kā iegūstošā sabiedrība koncentrē Pārvaldīšanas pakalpojumu Ogres (tai skaitā Ogresgala), Ķeguma, Lielvārdes un Ikšķiles (tai skaitā Tīnūžu) teritorijās, pārņemot to no SIA “ĶEGUMA STARS”, SIA “Ikšķiles māja” un SIA “LIELVĀRDES REMTE”;
1.3. SIA “Ikšķiles māja” sadalīt nodalīšanas ceļā, nododot Pārvaldīšanas pakalpojumu SIA “Ogres Namsaimnieks” (iegūstošā sabiedrība), siltumapgādes funkciju SIA “MS siltums” (iegūstošā sabiedrība) un ūdenssaimniecības pakalpojumus SIA “ĶEGUMA STARS” (iegūstošā sabiedrība); pārejas posmā SIA “Ikšķiles māja” kā iegūstošā sabiedrība koncentrē teritorijas labiekārtošanas un sanitārās tīrības funkciju, pārņemot to no SIA “ĶEGUMA STARS” , SIA “Ogres Namsaimnieks” un  SIA “LIELVĀRDES REMTE”,  un Pašvaldības īpašumā esošā dzīvojamā fonda apsaimniekošanu, pārņemot to no SIA “Ogres Namsaimnieks”;

1.4. SIA “LIELVĀRDES REMTE” sadalīt sašķelšanas ceļā, ūdenssaimniecības pakalpojumus nododot SIA “ĶEGUMA STARS”, siltumapgādes funkciju SIA “MS siltums” (iegūstošā sabiedrība), Pārvaldīšanas pakalpojumu – SIA “Ogres Namsaimnieks”, teritorijas labiekārtošanas un sanitārās tīrības funkciju – SIA “Ikšķiles māja”; sašķelšanas rezultātā SIA “LIELVĀRDES REMTE” beidz pastāvēt bez likvidācijas procesa;

1.5. SIA “MS siltums” kā iegūstošā sabiedrība koncentrē siltumenerģijas ražošanu un siltumapgādi visā Ogres novada teritorijā, pārņemot to no SIA “Ogres Namsaimnieks”, SIA "ĶEGUMA STARS", SIA "LIELVĀRDES REMTE" un SIA "Ikšķiles māja";

1.6. pēc sadalīšanas procesu pabeigšanas SIA “Ikšķiles māja” likvidēt, tās funkcijas (teritorijas labiekārtošanas un sanitārās tīrības funkciju un Pašvaldības īpašumā esošā dzīvojamā fonda apsaimniekošanu) un mantu nododot pašvaldības aģentūrai “Ogres komunikācijas” un attiecīgajām pagastu pārvaldēm;

1.7. pašvaldības aģentūru “Ogres komunikācijas” reorganizēt, nododot ūdenssaimniecības funkciju SIA “ĶEGUMA STARS”; pašvaldības aģentūra “Ogres komunikācijas” turpina darbību, deleģēto funkciju ietvaros nodrošinot Pašvaldības īpašumā esošā dzīvojamā fonda un sociālā dzīvojamā fonda apsaimniekošanu, administratīvās teritorijas labiekārtošanu un sanitāro tīrību Ogres (tai skaitā Ogresgala), Ķeguma, Lielvārdes un Ikšķiles (tai skaitā Tīnūžu) teritorijās, kā arī kapsētu pārvaldību un apsaimniekošanu;

1.8. pašvaldības aģentūru “Rosme” un iestādes “SARMA” un “ABZA” likvidēt, ūdenssaimniecības funkciju nododot SIA “ĶEGUMA STARS”, bet Pašvaldības dzīvokļu (tai skaitā sociālo dzīvokļu) apsaimniekošanas un teritorijas labiekārtošanas funkcijas – attiecīgajām pagastu pārvaldēm;

1.9. pagastu teritorijās daudzdzīvokļu dzīvojamo māju apsaimniekošanu, Pašvaldības īpašumā esošā dzīvojamā fonda un sociālā dzīvojamā fonda apsaimniekošanu, teritorijas labiekārtošanu un sanitāro tīrību un kapsētu pārvaldību nodrošina attiecīgās pagastu pārvaldes, bet pilsētu un pagastu apvienību pārvaldes – kapsētu pārvaldību savās teritorijās.

2. Noteikt, ka:
2.1. reorganizācijas procesā iesaistīto iegūstošo sabiedrību kapitāla daļu turētājs ir Pašvaldība;

2.2. iegūstošo sabiedrību vispārējie stratēģiskie mērķi ir: SIA “ĶEGUMA STARS” – droša, nepārtraukta un ekonomiski efektīva ūdenssaimniecības pakalpojumu sniegšana visā Ogres novada teritorijā; SIA “MS siltums” – droša, nepārtraukta un ekonomiski efektīva siltumenerģijas ražošana un siltumapgāde visā Ogres novada teritorijā; SIA “Ogres Namsaimnieks” – kvalitatīvs un ekonomiski pamatots Pārvaldīšanas pakalpojums līdz kapitāla daļu atsavināšanas pabeigšanai; SIA “Ikšķiles māja” – teritorijas labiekārtošanas un Pašvaldības īpašumā esošā dzīvojamā fonda apsaimniekošanas nepārtrauktība pārejas posmā līdz šo funkciju nodošanai.

3. Apstiprināt Pašvaldības kapitālsabiedrību un iestāžu reorganizācijas soļu plānu (turpmāk – Reorganizācijas soļu plāns) (pielikums) un uzsākt tā izpildi, nosakot, ka:

3.1. reorganizācijas procesā veicamās darbības, to secību, termiņus un atbildīgās puses nosaka Reorganizācijas soļu plānā;
3.2. reorganizācija pabeidzama līdz 2026. gada 31. decembrim;

3.3. Reorganizācijas soļu plāna izpildi kontrolē Ogres novada pašvaldības izpilddirektors, kurš nepieciešamības gadījumā veic precizējumus Reorganizācijas soļu plānā noteiktajās darbībās, veidā, secībā, termiņos un atbildīgo pušu sadalījumā, ciktāl tie nemaina šā lēmuma 1. un 2. punktā noteikto funkciju sadalījumu un reorganizācijas pabeigšanas termiņu.

4. Uzsākt Pārvaldīšanas pakalpojuma atsavināšanas procesu, konceptuāli atbalstot Pašvaldībai piederošo SIA “Ogres Namsaimnieks” kapitāla daļu atsavināšanu atklātā izsolē pēc kapitālsabiedrību reorganizācijas pabeigšanas.

5. Noteikt šādus SIA “Ogres Namsaimnieks” kapitāla daļu pārdošanas nosacījumus un uzdot Ogres novada pašvaldības izpilddirektoram tos detalizēt izsoles noteikumu projektā:

5.1. kapitāla daļas ne vairāk kā 20 procentu apmērā no SIA “Ogres Namsaimnieks” pamatkapitāla rezervē pārdošanai kapitālsabiedrības vadības līmeņa darbiniekiem – amatu grupā “Vadītāji” klasificētajiem darbiniekiem, kuri pārdošanas noteikumu apstiprināšanas dienā ir darba tiesiskajās attiecībās ar SIA “Ogres Namsaimnieks”;
5.2. pretendentiem nosakāmas minimālās kvalifikācijas prasības: finanšu stabilitāte un pietiekams kapitāls, pretendenta vai tā vadītāju pieredze Pārvaldīšanas pakalpojuma vai līdzīgu pakalpojumu sniegšanā un spēja nodrošināt nepieciešamos ieguldījumus dzīvojamo māju tehniskajā uzturēšanā;

5.3. pircējam nosakāms pienākums pārejas periodā, kas nav īsāks par trim gadiem, nodrošināt Pārvaldīšanas pakalpojuma nepārtrauktību visiem esošajiem SIA “Ogres Namsaimnieks” klientiem (Pārvaldīšanas pakalpojuma jomā), saglabājot pakalpojuma minimālo apjomu un būtiskos kvalitātes parametrus;

5.4. pircējam nosakāms pienākums nodrošināt avārijas dienesta darbību visu diennakti un ievērot izsoles noteikumos noteikto maksimālo reaģēšanas laiku uz avārijas situācijām un iedzīvotāju pieteikumu apstrādes kārtību;

5.5. pircējam nosakāms pienākums pārejas periodā nodrošināt caurskatāmu un ekonomiski pamatotu Pārvaldīšanas pakalpojuma maksas maiņas politiku, maksas izmaiņas pieļaujot tikai normatīvajos aktos noteiktajā kārtībā;

5.6. pircējam nosakāmas minimālās investīciju saistības dzīvojamo māju uzturēšanā noteiktā periodā;

5.7. pirmpirkuma tiesības kapitāla daļu tālākas atsavināšanas gadījumā.

6. Uzdot Ogres novada pašvaldības izpilddirektoram:

6.1. nodrošināt Reorganizācijas soļu plānā paredzēto darbību izpildi un citu reorganizācijas un atsavināšanas procesam nepieciešamo normatīvajos aktos noteikto darbību veikšanu;

6.2. izstrādāt SIA “Ogres Namsaimnieks” kapitāla daļu izsoles noteikumu projektu, ietverot Domes noteiktos pārdošanas nosacījumus un pārejas perioda ilgumu, iesniegt to apstiprināšanai Domei līdz 2026. gada 30. septembrim;

6.3. sniegt Domei informatīvu ziņojumu par Reorganizācijas soļu plāna izpildes gaitu katrā kārtējā Domes sēdē līdz reorganizācijas pabeigšanai.

7. Noteikt, ka lēmumu par Pašvaldības līdzdalības izbeigšanu un SIA “Ogres Namsaimnieks” kapitāla daļu pārdošanu Dome pieņem pēc kapitālsabiedrību reorganizācijas pabeigšanas, kapitāla daļu neatkarīgas novērtēšanas un izsoles noteikumu projekta sagatavošanas.

8. Publicēt informāciju par šo lēmumu, uzsākto reorganizāciju un paredzēto līdzdalības izbeigšanu Pašvaldības tīmekļvietnē un nodrošināt šā lēmuma publiskošanu reorganizācijas procesā iesaistīto kapitālsabiedrību tīmekļvietnēs.

9. Kontroli par lēmuma izpildi uzdot Ogres novada pašvaldības izpilddirektoram.
(Sēdes vadītāja,
domes priekšsēdētāja A. Kraujas paraksts)

